Raġel li kien akkużat li seraq karozza u li wara użaha f’hold-up kien illiberat disa’ snin wara li kien akkużat b’dan ir-reat. Clayton Cremona ta’ 29 sena mill-Mosta kien akkużat li wettaq hold-up f’pompa tal-fjuwil fin-Naxxar f’Awwissu tal-2005. Il-pulizija kienet irċeviet informazzjoni minn Wayne Camilleri li kien jaħdem fil-pompa li huwa kien imġiegħel mill-akkużat jagħtih il-flus li kellu fuqu. Il-Maġistrat Consuelo Scerri Herrera qalet li kien suspettuż kif is-Sur Camilleri tkellem biss dwar dan il-każ xahar wara li seħħ il-hold-up u meta kien mistoqsi mill-pulizija dwar il-possibbilità li huwa kien involut fil-hold-up. Camilleri kien ammetta li kellu problema ta’ droga u l-qorti kienet tal-fehma li kien qed jipprova jwaħħal f’ħaddieħor. Minbarra dan ma kien hemm ebda evidenza li torbot lill-akkużat mal-każ.